Llista de los edificios más altos de la ciudá de Nueva York

La ciudá de Nueva York, la mayor de los Estaos Xuníos, tien un total de 5.845 *high-rises* (edificios altos d'usu residencial o pa oficines), de los que 97 miden más de 183 m. El mayor d'ellos, al que se-y punxo'l cumal el 10 de mayu de 2013, ye l'One World Trade Center, qu'entá ta en construcción y que ha ser cuando tea acabáu el mayor del país y terceru mayor del mundu, colos sos 104 pisos y 541 m d'altor. L'edificiu más altu yá completáu de la ciudá ye' Empire State Building. Asitiáu nel Midtown Manhattan, tien 102 pisos y mide 381 m (443 m si incluyimos l'antena). Acabáu en 1931, ye'l cuartu mayor edificiu del país y ventenu terceru del mundu. Foi'l mayor del mundu dende que lu acabaron hasta 1972, cuando acabaron de construyise los 110 pisos de la torre norte del World Trade Center orixinal. Esti foi l'edificiu más altu del mundu hasta que-y quitó'l puestu la Sears Tower (agora nomada Willis Tower), de 108 pisos, acabada de construyir en Chicago en 1974. Cuando un ataque terrorista valtó les torres ximielgues del World Trade Center en 2001 l'Empire State foi otra vuelta'l mayor edificiu de la ciudá. El tercer edificiu mayor de Nueva York ye'l Bank of America Tower, de 366 m d'altor contando l'aguya que lu corona. Empataos pal cuartu puestu tán, con 319 m d'altor caún, el Chrysler Building, que foi'l mayor del mundu ente 1930 y 1931, y el The New York Times Building, inauguráu en 2007.

Los rascacielos de la ciudá concéntrese nel Midtown Manhattan y el Lower Manhattan, magar que los hai tamién notres zones de Manhattan y de los otros distintos de la ciudá. En xineru de 2011 había nel conxuntu la ciudá 228 edificios de más de 152 m d'altor, más qu'en denguna otra ciudá estauxunidense.

Dende 2003 acabáronse 22 edificios de más de 183 m d'altor, y hai otros 14 en construcción. Ente ellos el yá citáu One World Trade Center, que ha ser el mayor de la ciudá. Esti rascacielos ye parte del complexu d'edificios que ha sustituyir les torres valtaes pol atentáu terrorista del 11 de setiembre de 2001. Un complexu que, amás d'elli, ha incluir otros trés rascacielos: el Two World Trade Center (411 m d'altor), el Three World Trade Center (378 m d'altor) y el Four World Trade Center (297 m). Amás d'ellos, en mayu de 2013 taben construyéndose o en proyeutu 205 *high-rises* na ciudá de Nueva York. 

## Historia
La historia de los rascacielos na ciudá entamó cola construcción de l'edificiu World Building, de 106 m d'altor, completada en 1890. Esti foi'l primeru más altu que l'aguya de la ilesia de la Trinidá (*Trinity Church*), y foi'l mayor de la ciudá hasta 1899. Valtáronlu en 1955 pa facer una entrada más ancha pa la ponte de Brooklyn (*Brooklyn Bridge*) na islla de Manhattan. De magar la construcción del World Building la ciudá ocupó un llugar destacáu nel desarrollu de los rascacielos a nivel mundial, una y bones once de los sos edificios tienen sío los mayores del mundu nel so momentu. El primer gran boom constructivu abarcó dende la década del 1910 a la del 1930. Nesa época construyéronse 16 de los 82 mayores rascacielos que tien anguaño la ciudá, rescamplando ente los más famosos el Woolworth Building, el Bank of Manhattan Trust Building, el Chrysler Building y el Empire State Building. El segundu momentu de construcción intensa entamó a primeros de la década de 1960; de magar llevantáronse na ciudá cuasi 70 edificios de más de 183 m d'altor.

## Llista (actualizada en 2021)
La llista que vien darréu inclúi los mayores rascacielos de Nueva York, tanto los yá construyíos como los que, magar que tán en construcción, yá algamaron el so altor definitivu. Inclúinse equí los rascacielos que miden, contando la superficie construyida y les aguyes y detalles arquiteutónicos (pero non les antenes) más de 183 m.

 indica que l'edificiu inda ta en construcción, magar que yá algamó'l so altor definitivu.

## Referencies

## Enllaces esternos